LV Eiropas Savienības Oficiālais Vēstnesis C 95/27

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2018/C 95/14)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“BRIOCHE VENDÉENNE”

ES Nr.: PGI-FR-02294 – 24.2.2017.

ACVN ( ) AĢIN ( X )

1. Pieteikuma iesniedzēja grupa un tās likumīgās intereses

Vendée Qualité Maison de l’Agriculture 21, boulevard Réaumur 85013 Roche-sur-Yon Cedex FRANCE Tālr. +33 251368251 Fakss +33 251368454 E-pasts: contact@vendeequalite.fr

Sastāvs

Šajā apvienībā ir apvienoti visi uzņēmēji, kas saistīti ar AĢIN “Brioche vendéenne” (maiznieki-amatnieki, ražotāji, kas ir arī izplatītāji, un amatnieki, kuriem ir ražošanas līnija, rūpnieciskās ražošanas uzņēmumi, miltu malšanas uzņēmumi un olu apstrādes uzņēmumi). Apvienībai ir likumīgas tiesības iesniegt specifikācijas grozījumu pieteikumu.

2. Dalībvalsts vai trešā valsts

Francija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☒ Produkta apraksts — ☐ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☒ Saikne — ☒ Marķējums — ☒ Citur: kontaktinformācijas atjaunošana, ģeogrāfiskais apgabals, kontroles struktūra, valsts prasības, pielikumi

4. Grozījuma vai grozījumu veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

5.1. Punkts “Produkta apraksts”

Šajā nodaļā veikti grozījumi tās izkārtojumā galvenokārt tāpēc, lai nebūtu atkārtojumu.

Turklāt rindkopa:

“tās garša atbilst tās smaržai, proti, ar dominējošu degvīna aromātu, kas iegūts, izmantojot degvīnu vai degvīnu un smaržvielu (apelsīnu ziedu vai vaniļas), ko papildina sviesta pēcgarša”

aizstāta ar rindkopu:

“tās garšā dominē aromāts, kas iegūts, izmantojot degvīnu, bet dažreiz kādu citu smaržvielu (apelsīnu ziedu un/vai vaniļas), ko papildina sviesta pēcgarša”.

Teikumos, kas attiecas uz aromātiem, vārdi “un/vai” aizstāj vārdu “un”: “apelsīnu ziedu un/vai vaniļas”, “vaniļas un/vai apelsīnu ziedu”.

Tādējādi ir skaidri norādīts uz iespēju vienā ražojumā kombinēt divus dažādus aromātus. Tas atbilst uzņēmēju īstenotajai praksei, kas uztver vārdu “vai” kā tādu, kas varētu nozīmēt arī “un”.

Šie grozījumi nekādi neietekmē nedz produktu, nedz ar to saistīto cēloņsakarību saikni.

5.2. Punkts “Izcelsmes apliecinājums”

Pievienota rindkopa:

“Sasaldēšanai paredzētās mīklas sagataves iesaiņo un identificē pirms sasaldēšanas. Ar mīklas sagatavju sasaldēšanu saistītās darbības reģistrē ražojuma tehniskajā dokumentācijā.”

Šis papildinājums ir vajadzīgs, lai nodrošinātu grozītajā specifikācijā atļauto sasaldēto mīklas sagatavju izsekojamību (sal. 5.3. punktu turpmāk tekstā par iegūšanas metodi).

Šajā specifikācijas nodaļā veikti arī redakcionāla rakstura grozījumi (svītroti atkārtojumi, uzņēmēju licencēšana nošķirta no izsekojamības apliecināšanai nepieciešamo reģistru un dokumentu kārtošanas, pārvietota rindkopa u. c.), lai padarītu skaidrāku tās formulējumu.

Raksturlielumi, kas pierāda produkta izcelsmi, nav skarti.

5.3. Punkts “Ražošanas metode”

Izejmateriāli (tabula, kurā norādītas raksturīgās iezīmes)

— Milti

Vārdus: “55. vai 45. tipa maizes kviešu milti 45–55 % apmērā”

aizstāj ar:

“42–52 % 65., 55. vai 45. tipa maizes kviešu milti”.

Spēkā esošajā specifikācijā atļauts izmantot divu tipu kviešu miltus – 45. un 55. tipu. Grozītajā specifikācijā iekļauts jauns miltu tips, proti, 65. tips.

65. tipa miltus, kas satur nedaudz vairāk kliju, parasti izmanto tādu Vīnes smalkmaizīšu ražošanā kā AĢIN “Brioche vendéenne”. Tā ir tehnoloģijas pielāgošanās mazākam olbaltumvielu daudzumam mūsdienu kviešu šķirnēs, kas kļuvusi iespējama malšanas procesa uzlabošanas rezultātā. Ar šā jaunā tipa miltu iekļaušanu netiek mainītas tādas organoleptiskās un tehnoloģiskās īpašības kā miltu krāsa, garša vai arī mīklas laba uzrūgšanas spēja.

Spēkā esošajā specifikācijā ir noteikts, ka milti veido 45–55 % no mīklas svara. Līdz ar grozījuma ieviešanu šī daļa ir samazināta līdz 42–52 %.

Samazināt šo miltu daļu ir kļuvis iespējams tāpēc, ka mūsdienu miltiem, proti, 65. tipa miltiem, ir labāka uzsūkšanas spēja. Tas attiecīgi ļauj palielināt citu, kvalitatīvāku sastāvdaļu, piemēram, olu, sviesta, cukura vai alkohola, daudzumu. Šis grozījums vienīgi uzlabo “Brioche vendéenne” raksturīgās organoleptiskās īpašības.

— Sviests

Spēkā esošajā specifikācijā noteikts, ka “svaiga vai koncentrēta sviesta” daudzums ir lielāks par 12,5 %. Grozītajā specifikācijā pievieno vārdus “izteikts atjaunotā sviesta daudzumā”.

Atjaunotā sviesta aprēķinu pievieno lapas apakšā:

“Receptē iekļaujamā sviesta minimālais procentuālais apjoms norādīts, veicot atsauci uz tīru sviestu, kurā ir 82 % piena tauku. Ja tiek izmantots koncentrēts sviests, kurā ir Y % piena tauku (Y pārsniedz 96 %), atjaunotā sviesta ekvivalentu aprēķina pēc šādas formulas: ”

Šie papildinājumi ļauj precizēt minimālo sviesta daļu mīklā neatkarīgi no tā, vai tiek izmantots svaigs vai koncentrēts sviests. Šī daļa atbilst ražotāju praksei un nodrošina AĢIN “Brioche vendéenne” īpašo iezīmju saglabāšanu.

— Alkohola aromāts

Vārdi: “vismaz 0,5 %

degvīna vai ruma

vismaz 44° nedenaturēta konjaka”

aizstāti ar:

“≥ 0,5 % degvīna vai ruma, vai vismaz 44 % nedenaturēta konjaka”.

Ar šo grozījumu novērš neskaidrības. Ar to sistematizē to nozares uzņēmēju praksi, kas ražošanā izmanto alkoholu, nevis nedenaturēta konjaka un degvīna vai ruma kombināciju.

— Aromāts

Vārdi: “Neobligāti. Ja pievieno: dabisko vai dabiskajai identisku vaniļu vai apelsīnu ziedu ūdeni”

aizstāti ar:

“Neobligāti. Dabisks vaniļas aromāts vai vaniļas aromāts un/vai apelsīnu ziedu ūdens”.

Šajā redakcijā ņem vērā jauno regulējumu attiecībā uz aromātu definēšanu un sistematizē to nozares uzņēmēju praksi, kuri tradicionāli var izmantot vienu aromātu vai abu minēto aromātu kombināciju.

Ražošanas process (tabula)

— Mīklas sagatavju sasaldēšana

Grozītajā specifikācijā ir ieviesta iespēja sasaldēt mīklas sagataves, precizējot:

“Temperatūra zemāka par - 12 °C Maksimālais uzglabāšanas ilgums ir 15 dienas”.

Sasaldēšanas iekļaušana ražošanas procesā ir par iemeslu izmaiņām vairākos posmos: attiecībā uz identifikācijas atzīmju izdarīšanu pievienota piebilde, ka sasaldēšanas gadījumā identifikācijas atzīmes uz mīklas sagataves izdara ne vēlāk kā 30 minūšu laikā; attiecībā uz fermentāciju laikā no mīcīšanas beigām līdz cepšanas sākumam (apstrādes posms), kas notiek pēc produkta atsaldēšanas, atļautais laiks starp mīklas sagatavju izņemšanu no saldētavas un to likšanu krāsnī ir ne īsāks par 6 stundām un ne ilgāks par 24 stundām. Šāds ilgums ļauj nodrošināt mīklas optimālu atsaldēšanu un uzrūgšanu.

Šie papildinājumi ir iekļauti arī diagrammās attiecībā uz ražošanu un ražošanas posmu ilgumiem atkarībā no ražošanas veida.

Ar šo grozījumu specifikācijā tiek ieviests jauns tehnisko norāžu ceļvedis, kas ļauj nepārtrauktā ražošanas plūsmā pēc identifikācijas atzīmju izdarīšanas uz mīklas sagatavēm un to sapīšanas tās sasaldēt. Tas ļaus nelieliem uzņēmējiem veicināt ar AĢIN “Brioche vendéenne” marķētās briošmaizes sagatavošanas procesu. Proti, daudzi uzņēmēji dod priekšroku mīklas sagatavošanai lielos daudzumos, lai iegūtu viendabīgu produktu, ievērojot tradīcijas. Sasaldēšanai paredzētās mīklas sagataves iesaiņo un uz tām veic identifikācijas atzīmes. Uzņēmēji var tās atsaldēt un izcept mazākos daudzumos atkarībā no pārdošanas apjoma. Maksimālā uzglabāšanas ilguma ierobežojums – 15 dienas – nodrošina to, ka sasaldēšana ir īslaicīga, un garantē AĢIN “Brioche vendéenne” ražošanai paredzētās mīklas sagataves raksturīgo iezīmju maksimālu saglabāšanu.

Mīklas sagatavju sasaldēšana, kas īslaicīgi aptur rauga iedarbību, neietekmē galarezultātu.

— Formas veidošana un pīšana

Teikumi: “Briošmaize, kas pīta no trim daļām vai veidota kā trīsdaļīgs pinums” un “Attiecībā uz “pīta no trim daļām” sagatavošanu un piedāvāšanu pārdošanai visi ražotāji (amatnieki, rūpnieciskie ražotāji un lielie izplatītāji) vienlīdz bieži izmanto divas metodes (“pinums no trim mīklas daļām” un “pinums no vienas mīklas daļas”, tos veido ar rokām, mīklu sapinot): abos gadījumos mīklas sagataves(-ju) kopējais svars tāpat kā galarezultāts pēc cepšanas ir vienāds [proti, ne mazāks par 300 g]. (sal. krāsainais attēls dokumentācijas sākumā).”

aizstāti ar:

“Briošmaize, kas veidota ar rokām un sapīta no trim mīklas daļām vai veidota no vienas mīklas daļas kā trīsdaļīgs pinums”.

Ar šo grozījumu ir vienkāršota specifikācijas redakcija, nekādi to nemainot vai nepapildinot.

— Iesaiņošana

Spēkā esošajā specifikācijā noteikts, ka iesaiņošanu veic laikā no “ne agrāk kā 1h 30” līdz “ne vēlāk kā 4 stundas pēc izcepšanas”.

Grozītajā specifikācijā svītro minimālo ilgumu pirms iesaiņošanas – 1h 30. Tādējādi šis svītrojums ļauj katram uzņēmējam veikt iepakošanu atbilstīgi savai praksei un savai darba videi. Mērķis uzturēt briošmaizes kvalitāti (saglabāt tās aromātu un mīkstumu) ir saglabāts.

Maksimālais atdzesēšanas ilgums nav grozīts.

— Marķējums

Svītrots uz marķējuma norādītais teikums, kas attiecas uz normatīvajām atsaucēm. Optimālais izlietošanas termiņa datums aizstāts ar minimālo derīguma termiņu. Šie grozījumi atbilst izmaiņām spēkā esošajos normatīvajos aktos.

— Pārvadāšana

Svītrota atsauce uz “Brioche vendéenne” pārvadāšanas noteikumiem, jo tā izriet no vispārējiem noteikumiem.

— Laišana tirgū

Svītrots noteikums attiecībā uz apstākļiem, kādos produkts tiek laists tirgū (“neskartu briošmaizi izvieto sausā un no saules aizsargātā vietā”); tas izriet no vispārējiem noteikumiem un neattiecas uz “Brioche vendéenne” ražošanas apstākļiem.

Ražošanas process (diagramma)

Vārdi “1. identifikācijas atzīmju izdarīšana/fermentācija”

aizstāti ar:

“Identifikācijas atzīmju izdarīšana/1. fermentācija”.

Runa ir par formālu grozījumu, kura mērķis ir precizēt, ka marķēšana ir tikai viena, bet fermentācijas – divas.

Jēdziens “Metroloģija”

aizstāts ar vispārīgāku apzīmējumu: “Izsekojamība”.

Ir svītrots vārds “Sertifikācija”, ko aizstāj ar saprotamāku terminu “šķirošana”.

Sastāvs un recepte – ražošanas uzraudzība

Šī daļa no specifikācijas ir svītrota, jo tajā ietverti nesaistoši noteikumi (ieteikumi, salīdzinājums ar Parīzes briošmaizi). Informācija par prasmēm (“mīklas uzcelšanās”) ir iekļauta daļā, kas attiecas uz saikni ar ģeogrāfisko apgabalu.

5.4. Punkts “Saikne”

Spēkā esošajā specifikācijā informācija, kas attiecas uz saikni ar ģeogrāfisko apgabalu, izvietota vairākās nodaļās. Saikne aprakstīta dažādi, proti, viena daļa attiecas uz reģiona vēsturi, saikni starp šā reģiona vēsturi un briošmaizes izgatavošanas tradīciju un “Brioche vendéenne” ražošanas nozares attīstību, otrā daļa – uz produkta arvien labāko un pierādīto reputāciju, trešā – uz ražošanas nozares radīto ietekmi uz ekonomiku un profesionāļu iesaistīšanu, bet pēdējā daļa attiecas uz uzņēmēju motivāciju iegūt AĢIN. Grozījumos ir apkopota visa būtiskā informācija, un nodaļa pārveidota, sadalot to šādās daļās: “Ģeogrāfiskā apgabala specifika”, “Produkta specifika” un “Cēloņsakarību saikne”. Turklāt kopš “Brioche vendéenne” atzīšanas par AĢIN šīs briošmaizes reputācija turpina augt un, pateicoties šai arvien pieaugošajai reputācijai, ir palielinājies arī briošmaizes patēriņš, kā uz to norāda patēriņa rādītāji.

Tātad runa ir par grozījumiem specifikācijas formā, kas atvieglo lasīšanu par “Brioche vendéenne” saikni ar tā ģeogrāfisko apgabalu, neapšaubot šīs saiknes pamatus.

5.5. Punkts “Marķēšana”

Punkts par marķēšanu ir atjaunināts, ņemot vērā spēkā esošos vispārējos noteikumus. Spēkā esošajā specifikācijā noteikts, ka obligāti jānorāda:

“— tirdzniecības nosaukums – brioche vendéenne,

— izcelsme – Vandeja (Vendée),

— etiķetes numurs vai ražošanas datums un laiks,

— sertifikācijas iestādes nosaukums, adrese un logotips,

— tās grupas nosaukums, kura iesniegusi specifikācijas grozījumu pieteikumu un pie kuras pieder ražotājs,

— AĢIN logotips (attiecīgā gadījumā)”

un kopsavilkums, kas jānorāda marķējuma daļā: “Produkts, ko tirgo ar nosaukumu “Brioche vendéenne”.”

Grozītajā specifikācijas projektā un vienotajā dokumentā precizēts, ka marķējumā ietveramas šādas norādes: “Sertifikācijas iestādes nosaukums un adrese un ražotāja vārds/nosaukums un kontaktinformācija”.

Kopš 2016. gada 4. janvāra ir obligāti jānorāda AĢIN atbilstošais tirdzniecības nosaukums un AĢIN logotips, tāpēc šīs norādes saglabāt specifikācijā vairs nav vajadzības. Ņemot vērā AĢIN “Brioche vendéenne” reputāciju, vairs nešķiet vajadzīga arī norāde “Izcelsme Vandejā”. Norāde “Etiķetes numurs vai ražošanas datums un laiks” ir informācija, kura attiecas uz izsekojamību, ko uzņēmumi paredz savā darbībā, lai nodrošinātu preču partiju uzraudzību. Norāde “tās grupas nosaukums, kura iesniegusi specifikācijas grozījumu pieteikumu un pie kuras pieder ražotājs” ir svītrota un aizstāta ar “ražotāja vārds/nosaukums un kontaktinformācija”, kas ir informācija, kura patērētājam interesē vairāk.

5.6. Punkts “Citi”

— Kontaktinformācijas atjaunošana

Ir pievienota dalībvalsts kompetentā dienesta kontaktinformācija un atjaunināta pieteikuma iesniedzējas grupas kontaktinformācija, kā arī informācija attiecībā uz tās sastāvu.

— Ģeogrāfiskais apgabals

Specifikācijā, lai precizētu ģeogrāfiskajā apgabalā veiktos ražošanas posmus, iekļauts šāds teikums: ““Brioche vendéenne” ražošanas ģeogrāfiskais apgabals, sākot no mīcīšanas, līdz produkta iesaiņošanai, atrodas šādu pašvaldību teritorijā:”

Katrā departamentā kantonu sarakstu aizstāj ar attiecīgo pašvaldību sarakstu. Ģeogrāfiskajā apgabalā izmaiņu nav.

Ir atjaunināta arī ģeogrāfiskā apgabala karte. Ir svītrota rindkopa, kas attiecas uz AĢIN “Brioche vendéenne” ģeogrāfiskā apgabala robežu noteikšanas pamatojumu, jo tās saturs ir iekļauts tajā daļā, kas attiecas uz faktoriem, ar kuriem pamatota saikne ar ģeogrāfisko apgabalu.

Atbilstīgi administratīvajiem grozījumiem kantonu nosaukumos un to perimetrā ir atjaunināts kantonu saraksts vienotajā dokumentā. Šī atjaunināšana bija nepieciešama, jo pēc pēdējos gados veiktās kantonu pārskatīšanas Francijā ir izmainīti dažu kantonu nosaukumi un/vai to perimetrs. Kopsavilkuma lapā iekļauto kantonu saraksts ir redakcionāli grozīts atbilstīgi Francijas tiesiskajam regulējumam, taču apgabals, uz kuru saraksts attiecas, saglabājas nemainīgs.

— Kontroles struktūra

Kontroles organizācijas kontaktinformācija ir aizstāta ar tās iestādes kontaktinformāciju, kas ir atbildīga par kontroli. Šā grozījuma mērķis ir nodrošināt, lai nebūtu jāgroza specifikācija gadījumā, ja mainās kontroles organizācija.

— Valsts prasības

Spēkā esošajā specifikācijā nav norādīti galvenie punkti, kas jākontrolē. Tie pievienoti grozītās specifikācijas sadaļā “Valsts prasības”.

— Pielikumi

Spēkā esošās specifikācijas pielikumi ir svītroti. Tajos bija nesaistoša informācija, kas pievienota ilustratīvos nolūkos (preses apskats, etiķetes, vēsturiski pētījumi u. c.).

VIENOTS DOKUMENTS

“BRIOCHE VENDÉENNE”

ES Nr.: PGI-FR-02294 – 24.2.2017.

ACVN ( ) AĢIN ( X )

1. Nosaukums vai nosaukumi

“Brioche vendéenne”

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

2.3. grupa. Maize, mīklas izstrādājumi, kūkas, konditorejas izstrādājumi, cepumi un citi miltu izstrādājumi

3.2. Apraksts par produktu, uz kuru attiecas 1. punktā minētais nosaukums

“Brioche vendéenne” ir no virspuses pīta un zeltīta briošmaize ar regulāru formu – apaļa, ovāla vai garena. To vienmēr piedāvā svaigu, nesagrieztu vai sagrieztu šķēlēs, uz pārtikas papīra vai iesaiņotu maisiņā. Tās svars ir ne mazāks par 300 gramiem.

Tai ir viendabīga krāsa, tās mīkstumam ir mīksta, gaisīga, šķiedraina, taču mutē kūstoša struktūra.

Tās smarža ir sarežģīta, līdzsvarota starp sviesta aromātu, aromātu, kas radies, pievienojot degvīnu vai rumu, un dažreiz citiem – vaniļas un/vai apelsīnu ziedu – aromātiem. Tās garša ir bagātīga, salda un tīkama.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Milti ir iegūti no kviešiem, kuri ir derīgi maizes cepšanai un kuru izcelsme ir šādos labības audzēšanas reģionos: Centrālajā reģionā, Lielo Rietumu reģionā (Luārā, Bretaņā, Normandijā, Puatū-Šarantā), kā arī Bosā (Beauce) un Brī (Brie) (ģeogrāfiskās atsauces: “Francijas lauksaimniecības reģionu kodi un nomenklatūra 1971. gada 1. janvārī”, ko 1974. gadā kopīgi publicēja INSEE (Valsts statistikas un ekonomisko pētījumu institūts) un SCEES (Statistisko aptauju un pētījumu centrālais dienests)). Šo kviešu un to audzēšanas reģionu izvēle, lai nodrošinātu apgādi ar miltiem gan mājamatnieku līmenī, gan rūpniecisko ražotāju un izplatītāju līmenī, ir atkarīga no miltu tehnoloģiskajām īpašībām un kvalitātes – no miltu piemērotības maizes cepšanai (to koeficientam jābūt ne mazākam par W 180) –, no kopējā olbaltumvielu satura, kam jābūt ne mazākam par 10,5 %.

Olu un piena izcelsme ir ģeogrāfiskajā apgabalā.

Sviesta izcelsme ir ģeogrāfiskajā apgabalā un Francijas Lielo Rietumu reģionā (Luārā, Bretaņā, Normandijā un Puatū-Šarantā).

Sāls izcelsme ir Atlantijas okeāna piekraste starp Žirondas (Gironde) estuāru un Bretaņas dienvidu piekrasti, proti, Rē (Ré) salu, Nuarmutjē (Noirmoutier) un Geranda (Guérande).

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi “Brioche vendéenne” izstrādes posmi no produkta iemaisīšanas līdz cepšanai notiek ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Iesaiņošana notiek ģeogrāfiskajā apgabalā.

Iesaiņošana notiek ātri, pēc izcepšanas, lai nodrošinātu produkta organoleptisko īpašību saglabāšanos. Šī saldā produkta tūlītēja iesaiņošana ļauj to pasargāt no kukaiņiem, nodrošināt mikrobioloģisku aizsardzību un vislabāk saglabāt “Brioche vendéenne” mīkstumu un aromātus.

3.6. Ar reģistrēto nosaukumu apzīmētā produkta marķēšanas īpašie noteikumi

Neskarot spēkā esošo regulējumu, marķējumā norāda:

— kontroles iestādes nosaukumu un adresi,

— ražotāja vārdu/nosaukumu un kontaktinformāciju.

4. Ģeogrāfiskā apgabala īsa definīcija

Vendée departamentā – viss departaments.

Loire-Atlantique departamentā – kantoni: Clisson, Machecoul, Pornic, Rezé-1, Rezé-2, Saint-Brevin-les-Pins, Saint-Philbert-de-Grand-Lieu, Saint-Sébastien-sur-Loire, Vallet, Vertou un Indre un Nantes pašvaldības teritorijas daļas, kas atrodas Luāras (Loire) dienvidu daļā.

Maine-et-Loire departamentā – pašvaldības: Chalonnes-sur-Loire, Chaudefonds-sur-Layon, Denée, Rochefort-sur-Loire un kantoni: Beaupréau, Chemillé-Melay, Cholet-1, Cholet-2, Doué-la-Fontaine, La Pommeraye, Les Ponts-de-Cé, Saint-Macaire-en-Mauges un Saumur, izņemot tās pašvaldību Ponts-de-Cé un Saumur daļas, kas atrodas Luāras ziemeļu daļā.

Deux-Sèvres departamentā – pašvaldības: Allonne, Azay-sur-Thouet, Beaulieu-sous-Parthenay, La Boissière-en-Gâtine, Le Bourdet, Clavé, Les Groseillers, Mauzé-sur-le-Mignon, Mazières-en-Gâtine, Niort, Pougne-Hérisson, Priaires, Prin-Deyrançon, Le Retail, La Rochénard, Saint-Aubin-le-Cloud, Saint-Georges-de-Noisné, Saint-Georges-de-Rex, Saint-Hilaire-la-Palud, Saint-Lin, Saint-Marc-la-Lande, Saint-Pardoux, Secondigny, Soutiers, Usseau, Vernoux-en-Gâtine, Verruyes, Vouhé un kantoni: Autize-Égray, Bressuire, Cerizay, kantons Frontenay-Rohan-Rohan, izņemot pašvaldību Granzay-Gript, kantoni: Mauléon, Parthenay, La Plaine Niortaise, Saint-Maixent-l’École, Thouars un kantons Val du Thouet, izņemot šādas pašvaldības: Airvault, Assais-les-Jumeaux, Availles-Thouarsais, Boussais, Le Chillou, Irais, Louin, Maisontiers, Marnes, Saint-Généroux, Saint-Jouin-de-Marnes, Saint-Loup-Lamairé un Tessonnière.

Charente-Maritime departamentā – kantoni: Aytré, Châtelaillon-Plage, La Jarrie, Lagord, Marans, Rochefort, La Rochelle-1, La Rochelle-2, La Rochelle-3, Surgères un kantons Tonnay-Charente, izņemot šādas pašvaldības: Échillais, Port-des-Barques, Saint-Nazaire-sur-Charente un Soubise.

5. Saikne ar ģeogrāfisko apgabalu

Ģeogrāfiskā apgabala specifika

Dabas faktori

Tā kā “Brioche vendéenne” ģeogrāfiskais apgabals atrodas Atlantijas okeāna krastos starp ostas pilsētām Nanti un Larošelu, tajā ir mērens okeāna klimats, kas veicina produktu lielu daudzveidību. Tā ģeoloģiskā daudzveidība ir radusies dažādās vidēs:

— Armorikas masīva dienvidu malā Vandejas kokiem apaugušu pakalnu ieskautiem laukiem raksturīga lauksaimniecības sistēma, kas vērsta uz dažāda veida lauksaimniecību,

— uz mezozoja ēras nogulumiežiem, Vandejas līdzenums atvēlēts galvenokārt labībai,

— zemajos iekšzemes apvidos, purvaini apgabali, kurus bieži vien sedz zālāji,

— piekrastē slaveni sāļie purvi un pludmales kūrorti, kas padara Vandeju par otro slavenāko tūrisma galamērķi Francijas departamentu vidū.

Cilvēkfaktori

Ģeogrāfiskais apgabals, kas neatrodas lielu transporta ceļu tuvumā, ir šūpulis tādu cilvēku sabiedrībai, kurus vieno kopīgas vērtības un bagātīgas un daudzveidīgas gastronomiskās tradīcijas. Reģionā, kurā ļoti liela nozīme ir reliģijai, Lieldienas, kas iezīmēja ziemas un gavēņa beigas, bija iemesls, lai dalītos ar konditorejas izstrādājumiem, kuros nežēloja ne cukuru, ne olas, ne sviestu. Vandejā šīs kūkas atšķīrās ar saplacinātu mīkstumu, jo tika pārtraukta mīklas fermentācija. Tās sauca par “Lieldienu maizi”, “Lieldienu galeti”, “alize” vai “gâche” (Association vendéenne du goût, Produits du terroir et recettes traditionnelles de Vendée, Éditions de l’Étrave, 1995). “Klusā sestdiena tiek pilnībā veltīta šīs bieži vien ir milzīgā izmēra brioškūkas cepšanai” (Anne-Christine Beauviala un Nicole Vielfaure, Fêtes, coutumes et gâteaux, Éditions C. Bonneton, 1978).

XIX gadsimtā konditorejas izstrādājumu ražošanu, kas līdz šim notika mājsaimniecībās, pārņēma maiznieki. Tieši šajā laikā Vandejā radās “pītā briošmaize”, ko cepa no miltiem, olām un sviesta, ar pievienotu degvīna aromātu, kuru dažreiz papildināja ar vaniļas vai apelsīnu ziedu noti. Tā ir svētku kūka, kas saistās ar tādiem svarīgiem notikumiem kā iesvētības un kāzas. Saskaņā ar tradīciju līgavas krustvecāki dāvina milzīgu briošmaizi (Edmond BOCQUIER, La Terre vendéenne, janvier 1906). Šo kūku pasniedza uz paplātes, ko turēja izstieptās rokās, un ļaudis dejoja tai apkārt (Abel Hugo, France pittoresque, Éditions Delloye, 1835). Šī tradīcija Vandejā ir saglabājusies līdz pat mūsdienām.

Līdz ar dzelzceļa parādīšanos un tam sekojošo tūrisma uzplaukumu XX gadsimtā Vandejas ekonomika vērš skatu uz ārpusi. Laukos attīstās amatniecība un ražošana, veidojot unikālu ekonomikas modeli (Jean RENARD, La Vendée, un demi-siècle d’observation d’un géographe, Presses universitaires de Rennes, 2004). Amatnieki sāk industrializēt savu ražošanas procesu, lai briošmaizi izplatītu ārpus Vandejas. 1949. gada aprīlī Parīzes Vandejas iedzīvotāju biedrība galvaspilsētā organizēja labdarības izsoli. Šim notikumam par godu radās nosaukums “Brioche vendéenne”, lai šo briošmaizi atšķirtu no citām (Frédéric Zégierman, Le Guide des pays de France, Éditions Fayard, 1999).

Kopš tā laika virkne uzņēmēju pārņēma produkta tradicionālo mantoto recepti, kas paredz divkāršu fermentāciju, mīklas sagatavju formas veidošanu un pīšanu ar rokām, cepšanu vidēji augstā temperatūrā un produkta iesaiņošanu drīz pēc izņemšanas no krāsns. Ģeogrāfiskā apgabala robežas, kas ietver Vandejas administratīvo teritoriju un kaimiņos esošo departamentu pierobežas apgabalus, ir noteiktas, ņemot vērā apgabalus, kuros šīs prasmes ir lokalizētas un uz kuriem ir pārvietojušies Vandejas departamentā apmācītie maiznieki un to mācekļi.

Produkta specifika

“Brioche vendéenne” var pazīt pēc tās pītās formas, kas saglabāta no īpašas klaipiņa veidošanas metodes ar rokām, ko sauc par “3 pīņu modeli”. Visbiežāk to piedāvā klaipiņa formā, bet dažos gadījumos tā var būt arī garenas vai apaļas formas. Tai ir uzcēlusies, maigi zeltaina garoza. To var piedāvāt pārdošanai sagrieztu vai veselu. To novieto uz pārtikas papīra un iesaiņo noslēgtā caurspīdīgā iesaiņojumā.

Pēc sagriešanas redzams, ka tās mīkstums ir mīksts, reizēm šķiedrains, bet joprojām saglabā gaisīgumu. Mutē šis maigais un kūstošais mīkstums atbrīvo izsmalcinātus sviesta un degvīna vai ruma aromātus, reizēm pievienojot smalkas vaniļas un/vai apelsīnu ziedu notis. Tās garša ir bagātīga, tas saistīts ar palielināto sviesta un olu daudzumu, kā arī tā ir saldāka par lielāko vairumu briošmaižu.

Saikne

Saikni starp produkta īpašībām un apgabala īpatnībām vienlaicīgi rada noteiktas produkta īpašības (sastāvs, garša, izskats, struktūra) un tā reputācija.

Sastāvs un garša, ko nosaka ģeogrāfiskās vides īpatnības

Var izveidot saikni starp vides īpatnībām un “Brioche vendéenne” sastāvā esošajām sastāvdaļām:

— reģionā valdošais okeāna ietekmētais klimats ir labvēlīgs liellopu audzēšanai, jo īpaši Vandejas kokiem apaugušu pakalnu ieskautos laukos un pārpurvotajās platībās, kur lielos daudzumos ražo sviesta un piena produktus,

— šis mērenais klimats un lauksaimniecības sistēma kokiem apaugušu pakalnu ieskautos laukos rada labvēlīgus apstākļus arī mājputnu produkcijas ražošanai, nodrošinot pietiekamu olu daudzumu, it īpaši Lieldienās,

— Vandejas līdzenuma auglīgās augsnes un nosusinātās purvu teritorijas jau kopš Viduslaikiem ir ļāvušas audzēt labību, ar ko nodarbojās klosteri,

— Konjakas tuvums ģeogrāfiskā apgabala dienvidos izskaidro to, ka amatnieku līmenī attīstījās degvīna ražošana un ka šo alkoholisko dzērienu izmantoja konditorejas izstrādājumu ražošanā,

— teritorijas atrašanās piekrastē, lielās ostas tajā ir izskaidrojums tādu ievestu produktu pieejamībai kā rums, vaniļas un apelsīnu ziedu aromāti, cukurniedru cukurs,

— Atlantijas okeāna piekraste kopš seniem laikiem ir nozīmīga sāls ražošanas teritorija, jo īpaši ap Gerandas, Nuarmutjē baseiniem un Rē.

Šīs izejvielas, kas jau sen ir pieejamas attiecīgajā teritorijā, veido produktam raksturīgās īpašības: no olām, piena un sviesta iegūto mīksto un kūstošo mīklu, pareizās cukura un sāls proporcijas, aromātu buķeti, ko veido alkohols, vaniļa, apelsīnu ziedi.

Izskats un struktūra, kas pārmantota no ģeogrāfiskajā apgabalā izmantotajām prasmēm

Noteiktas produkta īpašības, kuras tas iegūst, pateicoties oriģinālajām ražošanas metodēm un šo prasmju lokalizācijai ģeogrāfiskajā apgabalā, veido spēcīgu cēloņsakarību saikni:

— produkta izskata, tā formas un pinuma izcelsme ir no laikiem, kad tas tika gatavots ar rokām,

— “Brioche vendéenne” samērā uzpūtusies forma, tās mīkstais mīkstums un tā vieglums, kas jūtams, produktu nobaudot, rodas dubultās fermentācijas rezultātā, pirms kuras veic identifikācijas atzīmes, pēc tam seko apstrādes posms,

— zeltainā krāsa, mīkstums norāda uz kontrolētu cepšanu īpaši pielāgotā krāsnī,

— produkta smalkais aromāts tiek saglabāts, pateicoties tūlītējai iesaiņošanai.

Šīs tradicionālās prakses atbilst senču Lieldienu vai kāzu kūku cepšanas tradīcijām. Šīs prakses no mājsaimniekiem ir pārmantojuši amatnieki, dažreiz tās tiek industrializētas, un mūsdienās tās saglabā, apmācot mācekļus. “Brioche vendéenne” ražošanas apgabalā ir uzņēmēju kopums, kuri mūsdienās izmanto šīs pārmantotās prasmes, lai ražotu minēto produktu.

Ar ģeogrāfiskajam apgabalam raksturīgajām īpašībām saistītā reputācija

Produkta reputāciju vienlaicīgi veido gan tā ciešā vietējā piesaiste, gan tā plašā izplatīšana ārpus izcelsmes vietas. Kā viena tā otra ir saistīta ar noteiktām īpašībām, kas piemīt ģeogrāfiskajam apgabalam.

Proti, iedzīvotāju piesaiste savam kulinārajam mantojumam ir Vandejas un tā apkaimes īpaša iezīme. Izjūtot piederību kopienai un plaukstošai reģionālajai identitātei, ir izveidojusies ilgnoturīga Lieldienu konditorejas izstrādājumu gatavošanas tradīcija, kuras rezultāts ir “Brioche vendéenne”, kas joprojām tiek gatavota uz svētkiem un kāzām. Šo aizrautību ir uzturējusi konkurence šā gastronomijas dārguma pagatavošanā.

Ģeogrāfiskais apgabals, pateicoties tā atrašanās vietai, ir atvērts tūrismam, kas pēdējās desmitgadēs ir spēcīgi attīstījies. Vandejas piekrastes pievilcība rada brīnišķīgu rezonansi “Brioche vendéenne” reputācijai. To amatnieku un rūpniecisko ražotāju uzdrīkstēšanās un entuziasms, kuri ir piedalījušies šīs reputācijas izplatīšanā, iekļaujas ekonomikas situācijā, kam raksturīgs lauku vidē strādājošu mazu un vidēju uzņēmumu liels blīvums un enerģiska darbība. Minētais produkts veido 10 % no Vīnes smalkmaizīšu tirgus valstī (avots: SECODIP veikta grupas aptauja, 2001). Anžē Augstākās lauksaimniecības skolas studentu uzņēmuma OSER veiktais pētījums rāda, ka bez papildu informēšanas produkta atpazīstamības rādītājs ir apmēram 45 %. Ar papildu informēšanu šis rādītājs paaugstinās līdz 77 % (95 % Rietumos un 50 % Parīzes reģionā).

Īpaši izcēlusi “Brioche vendéenne” ir Kulinārās mākslas nacionālā padome izdevumā L’inventaire du patrimoine culinaire de la France, kas veltīts Luārai (Éditions Albin Michel, 1993): “Jau vairākas desmitgades tai ir lieli panākumi tālu aiz reģiona robežām.”

Atsauce uz specifikācijas publikāciju

(šīs regulas 6. panta 1. punkta otrā daļa)

https://info.agriculture.gouv.fr/gedei/site/bo-agri/document_administratif-14f3e5da-22af-4b8a-aca8-d88d7481ebb9/telechargement

(1) OV L 343, 14.12.2012., 1. lpp.